Komission tiedonanto Neuvostolle ja Euroopan parlamentille - Metsänhoitoa koskeva EU:n toimintasuunnitelma {SEK(2006) 748} /* KOM/2006/0302 lopull. */





[pic] | EUROOPAN YHTEISÖJEN KOMISSIO | Bryssel 15.6.2006 KOM(2006) 302 lopullinen KOMISSION TIEDONANTO NEUVOSTOLLE JA EUROOPAN PARLAMENTILLE Metsänhoitoa koskeva EU:n toimintasuunnitelma {SEK(2006) 748} KOMISSION TIEDONANTO NEUVOSTOLLE JA EUROOPAN PARLAMENTILLE Metsänhoitoa koskeva EU:n toimintasuunnitelma JOHDANTO T ämä tiedonanto on vastaus neuvoston[1] kehotukseen, jonka mukaan komission olisi esitettävä metsänhoitoa koskeva EU:n toimintasuunnitelma vuonna 2006. Se on laadittu tiiviissä yhteistyössä jäsenvaltioiden kanssa sidosryhmien kuulemisen jälkeen. Siinä otetaan huomioon Euroopan parlamentin mietintö EU:n metsästrategian toteuttamisesta sekä Euroopan talous- ja sosiaalikomitean ja alueiden komitean lausunnot. Tiedonannon valmisteluprosessia kuvataan liitteenä olevassa komission yksiköiden valmisteluasiakirjassa. YLEISET PERIAATTEET JA TAVOITTEET Yleiset periaatteet Tämä Euroopan unionin metsästrategiasta 15. joulukuuta 1998 annettuun neuvoston päätöslauselmaan[2] perustuva toimintasuunnitelma muodostaa puitteet metsiin liittyville toimille yhteisön ja jäsenvaltioiden tasolla. Lisäksi se toimii yhteisön toimien ja jäsenvaltioiden metsänhoitopolitiikan koordinointivälineenä. Metsänhoitoa koskevan EU:n toimintasuunnitelman yleisenä tavoitteena on tukea ja edistää kestävää metsänhoitoa ja metsien monimuotoista tehtävää. Siinä noudatetaan seuraavia periaatteita: - kansalliset metsänhoito-ohjelmat tarjoavat sopivat puitteet metsiin liittyvien kansainvälisten sitoumusten täytäntöönpanolle. - maailmanlaajuisten ja monialaisten kysymysten merkitys on korostumassa metsänhoitopolitiikassa, joten johdonmukaisuutta ja koordinointia on parannettava. - EU:n metsäalan kilpailukykyä ja EU:n metsien hyvää hallintoa on parannettava. - toissijaisuusperiaatetta on kunnioitettava. Toimintasuunnitelmassa otetaan huomioon monenlaiset luontaiset, yhteiskunnalliset, taloudelliset ja kulttuuriset olot ja erot EU:n metsien omistusjärjestelyissä, ja siinä tunnustetaan erityisten lähestymistapojen ja toimien tarve erityyppisissä metsissä. Siinä korostetaan metsänomistajien suurta merkitystä EU:n metsien kestävässä hoidossa. Toimintasuunnitelman tarkoituksena on edistää kasvua ja työllisyyttä koskevia uudistetun Lissabonin strategian tavoitteita sekä Göteborgissa vahvistettuja kestävän kehityksen tavoitteita. Sitä täydennetään EU:n metsäteollisuuden kilpailukykyä koskevalla tiedonannolla, jota laaditaan parhaillaan. Tavoitteet Komissio ja jäsenvaltiot ovat metsänhoitoa koskevaa EU:n toimintasuunnitelmaa valmistellessaan kehittäneet yhteisen näkemyksen metsätaloudesta sekä metsien ja metsätalouden merkityksestä nyky-yhteiskunnassa: Metsät yhteiskunnassa: pitkällä aikavälillä monimuotoinen metsätalous vastaa yhteiskunnan nykyisiä ja tulevia tarpeita sekä tukee metsiin liittyviä elinkeinoja. Monimuotoinen metsätalous on hyödyksi taloudelle, ympäristölle, yhteiskunnalle ja kulttuurille. Siitä saadaan uusiutuvia ja ympäristöystävällisiä raaka-aineita, ja sillä on suuri merkitys Euroopan talouskehitykselle, työllisyydelle ja hyvinvoinnille varsinkin maaseudulla. Metsät vaikuttavat myönteisesti elämänlaatuun, tarjoavat miellyttävän elinympäristön, virkistysmahdollisuuksia ja ehkäisevää terveydenhoitoa sekä ylläpitävät ja lisäävät ympäristön virkistysarvoa ja ekologisia arvoja. Metsiin sisältyvää henkistä ja kulttuurista perintöä on ylläpidettävä. Toimintasuunnitelmalla on edellä kuvatun näkemyksen mukaisesti neljä päätavoitetta: - kilpailukyvyn parantaminen pitkällä aikavälillä - ympäristön tilan kohentaminen ja suojelu - elämänlaadun lisääminen - koordinoinnin ja viestinnän edistäminen. Viisivuotinen toimintasuunnitelma (2007–2011) koostuu useista avaintoimista, joita komissio aikoo toteuttaa yhdessä jäsenvaltioiden kanssa. Siinä mainitaan myös lisätoimia, joita jäsenvaltiot voivat toteuttaa erityisolojensa ja painopisteidensä mukaisesti nykyisten yhteisön välineiden avulla, vaikka niiden toteuttamiseen voidaan tarvita myös kansallisia välineitä. TOIMET Kilpailukyvyn parantaminen pitkällä aikavälillä Tavoite: Parannetaan metsäalan kilpailukykyä pitkällä aikavälillä sekä tehostetaan metsätaloustuotteiden ja -palvelujen kestävää käyttöä. Metsäalan kilpailukyky on välttämätön perusta niille monille eduille, joita yhteiskunta saa kestävästä metsätaloudesta. Metsäalalla voidaan kehittää edelleen uusiutuvista raaka-aineista laadukkaita ja lisäarvoa tuovia tuotteita ja palveluja yhteiskunnan monimuotoisiin ja kasvaviin tarpeisiin. Tutkimus ja teknologian kehittäminen, toimintojen monipuolistaminen, innovointi sekä työpaikkojen laatuun ja inhimilliseen pääomaan tehtävät investoinnit ovat välttämättömiä kehitettäessä vahvaa ja dynaamista alaa, joka pystyy vastaamaan maailmanlaajuisen muutoksen haasteisiin. Avaintoimi 1 : Selvitetään maailmanlaajuistumisen vaikutukset EU:n metsätalouden taloudelliseen elinkelpoisuuteen ja kilpailukykyyn Komissio tekee tutkimuksen maailmanlaajuistumisen vaikutuksista EU:n metsätalouden kilpailukykyyn, jotta voidaan tunnistaa tärkeimmät EU:n metsäalan kehitykseen vaikuttavat tekijät ja pohjustaa keskusteluja jatkotoimista, joihin on ryhdyttävä metsätalouden kilpailukyvyn ja taloudellisen elinkelpoisuuden parantamiseksi. Avaintoimi 2 : Edistetään tutkimusta ja teknologian kehittämistä metsäalan kilpailukyvyn parantamiseksi Tutkimus ja teknologian kehittäminen ovat olennaisia EU:n metsäalan kestävälle kehitykselle. Komissio tukee edelleen metsätaloutta koskevaa tutkimusta ja teknologian kehittämistä seitsemännessä tutkimuksen puiteohjelmassa[3]. Komissio ja jäsenvaltiot edistävät edelleen metsäalan teknologiafoorumin kehittämistä. Komissio seuraa tarkasti foorumin laatiman strategisen tutkimusohjelman täytäntöönpanoa. Jäsenvaltiot voivat myös hyödyntää EAKR:n[4] tutkimuksen alalla tarjoamia mahdollisuuksia toteuttaakseen erityishankkeita. Komissio selvittää mahdollisuutta perustaa yhteisön metsätiedefoorumi, jotta voidaan lujittaa tieteen ja politiikan välistä rajapintaa. Ensiksi komissio järjestää vuonna 2007 työpajan, jossa keskustellaan yhteisön toimista tällä alalla. Avaintoimi 3 : Vaihdetaan ja arvioidaan kokemuksia muiden metsätaloustuotteiden ja -palvelujen kuin puun arvon määrittämisestä ja kaupan pitämisestä Metsiin liittyy lukuisia tehtäviä, jotka eivät heijastu kaupan pidettävien puutuotteiden ja muiden tuotteiden hintoihin. On välttämätöntä määrittää metsien ja niiden tehtävien kokonaisarvo sekä kehittää ja käyttää välineitä muiden kuin kaupan pidettävien tuotteiden ja palvelujen hinnoittelua varten. Komissio ehdottaa, että pysyvä metsäkomitea perustaa tilapäisen työryhmän kartoittamaan kokemuksia, joita on saatu muiden kuin kaupan pidettävien tuotteiden ja palvelujen arvon määrittämisen ja hinnoittelun keinoista. Komissio helpottaa toimillaan tällaisten kokemusten vaihtoa. Jäsenvaltiot osallistuvat aktiivisesti kokemusten jakamiseen. Jäsenvaltiot edistävät metsätaloustuotteiden ja -palvelujen arvon määrittämistä, hinnoittelua ja innovatiivista kaupan pitämistä koskevia tutkimuksia ja pilottihankkeita, joita voidaan tukea maaseuturahastosta[5], Life+-välineestä[6], seitsemännestä tutkimuksen puiteohjelmasta ja Älykäs energiahuolto Euroopassa -ohjelmasta (IEE) innovoinnin puiteohjelman (CIP)[7] yhteydessä. Avaintoimi 4 : Edistetään metsien biomassan käyttöä energiantuotannossa Puun käyttö energianlähteenä voi osaltaan lieventää ilmastonmuutosta, sillä puun avulla voidaan korvata fossiilisia polttoaineita, parantaa energiaomavaraisuutta, lisätä toimitusvarmuutta ja tarjota maaseudulle työllistymismahdollisuuksia. Pysyvä metsäkomitea tukee biomassaa koskevan toimintasuunnitelman[8] täytäntöönpanoa, erityisesti pellettien ja puuhakkeen markkinoiden kehittämistä sekä energian lähtöaineiden tuotantomahdollisuuksia koskevaa tiedotusta metsänomistajille. Komissio edistää arvoltaan vähäisen puun, ohutpuun ja puujätteen hyödyntämistä energiantuotannossa koskevaa tutkimusta ja kokemusten levittämistä. Jäsenvaltiot arvioivat puun ja puujätteen saatavuutta sekä mahdollisuutta käyttää niitä energiantuotannossa kansallisella ja alueellisella tasolla, jotta voidaan harkita lisätoimia puun käytön tukemiseksi energiantuotannossa. Tällaisia toimia edistetään seitsemännessä puiteohjelmassa ja IEE-CIP-ohjelmassa. Komissio tukee edelleen tutkimusta ja teknologian kehittämistä lämmön, jäähdytyksen, sähkön ja polttoaineiden[9] tuottamiseksi metsävaroista seitsemännen tutkimuksen puiteohjelman yhteistyöohjelman energiaa koskevalla aihealueella. Lisäksi se edistää edelleen biopolttoaineiden teknologiafoorumin kehittämistä ja tukee sen tutkimusohjelman täytäntöönpanoa seitsemännessä puiteohjelmassa. Avaintoimi 5 : Edistetään yhteistyötä metsänomistajien välillä sekä tehostetaan metsätaloutta koskevaa yleissivistävää ja ammatillista koulutusta Omistusrakenteet muuttuvat ja kasvava osuus metsänomistajista on muita kuin maanviljelijöitä, joten yhä useammalta omistajalta puuttuvat kestävää metsänhoitoa koskevat taidot ja valmiudet. Yksityisten metsätilojen pirstoutuminen voi lisätä vaikeuksia ja nostaa metsänhoitokustannuksia, mikä taas vähentää puun hyödyntämistä ja heikentää metsätalouspalvelujen tarjontaa. Lisäksi tarvitaan koulutettua ja sopeutumiskykyistä työvoimaa. Sen vuoksi jäsenvaltiot tukevat metsänomistajien ja metsätyöntekijöiden ammatillista ja yleissivistävää koulutusta. Jäsenvaltiot tukevat myös neuvontapalvelujen kehittämistä metsänomistajille ja heidän yhdistyksilleen. Näiden palvelujen avulla edistetään uusia markkinalähtöisiä lähestymistapoja, kestäviä hoitokäytäntöjä koskevaa tiedotusta sekä metsänomistajien osaamista biologisen monimuotoisuuden lisäämisen ja elinympäristöjen ennallistamisen alalla. Komissio ja jäsenvaltiot vaihtavat kokemuksia ja hyviä käytäntöjä siitä, miten voidaan parantaa teollisuuskäyttöön tarkoitetun puun tarjontaa markkinoilla. Tällaisia toimia voidaan tukea maaseuturahastosta sekä yleissivistävää ja ammatillista koulutusta koskevista yhteisön välineistä. Jäsenvaltiot voivat myös metsätalouden kilpailukyvyn ja taloudellisen elinkelpoisuuden lujittamiseksi ja omien painopisteidensä mukaisesti - edistää yhteistyötä metsänomistajien, metsäteollisuuden ja kolmansien osapuolten välillä uusien tuotteiden, prosessien, tekniikoiden ja toimivien markkinoiden kehittämiseksi - edistää metsien taloudellista arvoa lisääviä investointeja - tukea metsänomistajayhdistysten perustamista ja kehittämistä. Ympäristön tilan kohentaminen ja suojelu Tavoite: Ylläpidetään ja soveltuvin osin parannetaan metsäekosysteemien biologista monimuotoisuutta, hiilidioksidin sitomista, eheyttä, terveyttä ja sietokykyä erilaisilla maantieteellisillä tasoilla. Tuotantokyvyn, sietokyvyn ja biologisen monimuotoisuuden ylläpitäminen on keskeinen tekijä terveen metsäekosysteemin varmistamisessa. Tämä on puolestaan terveen yhteiskunnan ja talouden edellytys. Metsillä on olennainen tehtävä Göteborgissa vahvistettujen yhteisön kestävän kehityksen tavoitteiden sekä kuudennessa ympäristöä koskevassa yhteisön toimintaohjelmassa ja sen teemakohtaisissa strategioissa asetettujen tavoitteiden toteutumisessa. Avaintoimi 6 : Edistetään ilmastonmuutoksen lieventämistä koskevien UNFCCC:n[10] ja sen Kioton pöytäkirjan velvoitteiden noudattamista EU:ssa sekä sopeutumista ilmastonmuutoksen vaikutuksiin Metsät toimivat hiilinieluina, ja niistä saadaan uusiutuvia ja ympäristöystävällisiä raaka-aineita ja energian lähtöaineita. Noin 25 prosenttia maailmanlaajuisista kasvihuonekaasupäästöistä on kuitenkin peräisin maankäytön muutoksista, joista näkyvin on trooppisten metsien hävittäminen[11]. Komissio tutkii pysyvän metsäkomitean kanssa, miten voidaan vastata entistä koordinoidummin Kioton pöytäkirjan 3 artiklan 3 ja 4 kohdan[12] velvoitteisiin, jotka koskevat muun muassa maankäytön muutoksista ja metsänhoidosta ilmoittamista. Komissio helpottaa yhteydenpitoa pysyvän metsäkomitean ja nieluja käsittelevän EU:n asiantuntijaryhmän[13] välillä, jotta voidaan tehostaa ilmastonmuutoksen lieventämisestä käytäviä keskusteluja. Lisäksi käsitellään maailmanlaajuista metsänhävitystä vähentäviä toimenpiteitä ja vuoden 2012 jälkeisiä ilmastoa koskevia sitoumuksia. Komissio tukee edelleen tutkimusta, koulutusta ja selvityksiä ilmastonmuutoksen vaikutusten ja ilmastonmuutokseen sopeutumisen alalla. Jäsenvaltioita kehotetaan edelleen arvioimaan ilmastonmuutoksen vaikutuksia, lisäämään tietoisuutta ja vaihtamaan kokemuksia sekä edistämään lieventämis- ja sopeutumistoimia. Avaintoimi 7 : Edistetään biologista monimuotoisuutta koskevien uudistettujen yhteisön tavoitteiden saavuttamista vuoteen 2010 mennessä ja sen jälkeen[14] Koska EU:n biologinen monimuotoisuus on suurelta osin köyhtynyttä ja tilanne heikkenee edelleen, yhteisön ja jäsenvaltioiden tasolla on tehostettava toimia elinympäristöjen ja luontoekosysteemien ennallistamiseksi, jotta voidaan saavuttaa tavoite pysäyttää biologisen monimuotoisuuden köyhtyminen. Komissio ehdottaa, että pysyvä metsäkomitea - vaihtaa kokemuksia Natura 2000:n täytäntöönpanosta metsäalueilla - harkitsee, että seurattaisiin metsien biologista monimuotoisuutta pilottihankkeena EU:n biologisen monimuotoisuuden indikaattoreita koskevassa nykyisessä työssä[15] - harkitsee, että seurattaisiin metsien pirstoutumisen ja metsien leviämisen vaikutuksia biologiseen monimuotoisuuteen - arvioi nykyisiä tietoja ja tieteellisiä tutkimuksia koskemattomien metsien välttämättömästä pinta-alasta ja niiden suojelukeinoista - seuraa CBD:n[16] ja muiden metsien biologista monimuotoisuutta koskevien päätösten täytäntöönpanoa. Komissio järjestää säännöllisesti EU:n metsä- ja luontojohtajien yhteisiä tapaamisia sekä edistää metsänhoitoviranomaisten aktiivista osallistumista EU:n luonnonsuojelulainsäädännön täytäntöönpanoa koskevaan epäviralliseen yhteydenpitoon jäsenvaltioiden välillä (”GreenEnforce-verkosto”). Avaintoimi 8 : Valmistellaan Euroopan metsien seurantajärjestelmää Forest Focus -toimintasuunnitelma[17] päättyy vuonna 2006. Ympäristön seurantaa EU:n tasolla voidaan tukea vuosina 2007–2013 uudesta Life+-välineestä. Metsistä on saatava yhdenmukaistettuja tietoja, jotta voidaan täyttää kansainvälisten sopimusten yhteydessä sekä EU:n direktiivien, kuten Natura 2000 -direktiivin, vesipuitedirektiivin ja kasvinsuojeludirektiivin, täytäntöönpanemiseksi annetut komission ja jäsenvaltioiden sitoumukset. Komissio pyrkii yhdessä jäsenvaltioiden ja alan kansainvälisten järjestöjen kanssa perustamaan Euroopan metsien seurantajärjestelmän, jossa hyödynnetään nykyisiä metsätietokantoja ja seurantajärjestelmiä. Yhtenäinen järjestelmä, joka perustuu nykyisiin ja pian saatavilla oleviin[18] tiedonkeruujärjestelmiin sekä jäsenvaltioiden, komission (Yhteisen tutkimuskeskuksen ja Eurostatin[19]), EYK:n[20] ja kansainvälisten järjestöjen (esimerkiksi ECE:n[21] ja FAO:n[22]) asiantuntemukseen, on paras keino vastata sekä tieteellisiin että poliittisiin raportointitarpeisiin. Yhteinen tutkimuskeskus perustaa Euroopan metsätietokeskuksen. Metsien seuranta ei rajoitu ympäristöindikaattoreihin, vaan se koskee myös taloudellisia ja yhteiskunnallisia tietoja, ja se voitaisiin ulottaa neljännessä ministerikonferenssissa metsien suojelemiseksi Euroopassa (MCPFE)[23] hyväksyttyihin indikaattoreihin. Avaintoimi 9 : Tehostetaan EU:n metsien suojelua Metsäpaloilla, bioottisilla aineilla ja ilman pilaantumisella on huomattava vaikutus EU:n metsien ekologiseen tilaan ja tuotantokykyyn. Maailmanlaajuinen kauppa ja ilmastonmuutos ovat lisänneet haitallisten eliöiden ja tulokaslajien leviämistä. Koska metsien suojeleminen bioottisilta ja abioottisilta aineilta on metsänhoitopolitiikan tärkeimpiä painopisteitä, on välttämätöntä saada ajantasaista tietoa EU:n metsien tilasta. Komissio - pyrkii kehittämään edelleen Euroopan metsäpalotietojärjestelmää - tekee tutkimuksen, jossa analysoidaan tärkeimpiä Euroopan metsien tilan kehittymiseen vaikuttavia tekijöitä (kuten metsäpaloja), nykyisten yhteisön välineiden ja toimenpiteiden tehokkuutta metsien suojelussa sekä mahdollisia tulevia vaihtoehtoja toimenpiteiden tehostamiseksi - kannustaa jäsenvaltioita muodostamaan ryhmiä, joissa tutkitaan metsien tilan alueellisia erityisongelmia - tukee metsien suojelua ja kasvinsuojelua koskevaa tutkimusta seitsemännessä tutkimuksen puiteohjelmassa. Jäsenvaltiot voivat lisäksi maaseuturahastosta ja Life+-välineestä saatavan tuen avulla - kehittää kansallisia metsitysohjeita ja edistää metsitystä ympäristö- ja suojelutavoitteiden saavuttamiseksi - edistää peltometsäviljelyjärjestelmiä - edistää Natura 2000:n metsätoimenpiteitä - edistää järjestelyjä, joiden avulla metsänomistajat voivat tehdä vapaaehtoisia ympäristösitoumuksia - edistää metsien ekologista arvoa lisääviä investointeja - tukea metsäpalojen ehkäisytoimenpiteitä - tukea luonnononnettomuuksien ja metsäpalojen vaurioittamien metsien ennallistamista - tukea metsäpalojen syitä koskevia tutkimuksia, tiedotuskampanjoita, koulutusta ja esittelyhankkeita - tarkistaa ja päivittää metsien suojelemista bioottisilta ja abioottisilta aineilta koskevia yleisiä strategioita, kuten haitallisten eliöiden ja tulokaslajien aiheuttamien riskien arviointia koskevia tutkimuksia. Elämänlaadun lisääminen Tavoite: Lisätään elämänlaatua säilyttämällä ja parantamalla metsien yhteiskunnallista ja kulttuurista ulottuvuutta. Metsistä saadaan tuotteita ja palveluja, joista on hyötyä kansalaisille, heidän terveydelleen ja heidän elämänlaadulleen. Ne tarjoavat mukavuuksia ja virkistysmahdollisuuksia taajamissa ja maaseudulla, ne ovat miljoonille elinkeino ja tulonlähde, ne suojaavat maaperää ja vesistöjä sekä ehkäisevät eroosiota, aavikoitumista ja luonnonuhkia. Jotta elämänlaatua voidaan lisätä säilyttämällä ja parantamalla metsien yhteiskunnallista ja kulttuurista ulottuvuutta, jäsenvaltiot voivat painopisteidensä mukaisesti ja maaseuturahaston tuen avulla edistää metsien virkistysarvoa lisääviä investointeja. Avaintoimi 10 : Edistetään ympäristöalan valistusta ja tiedotusta Tietoisuuden lisääminen on välttämätöntä, jotta yhteiskunnassa tunnustettaisiin asianmukaisesti kestävän metsänhoidon hyödyt. Komissio helpottaa kokemusten vaihtoa jäsenvaltioiden välillä erityisesti lapsille suunnatuista ympäristöalan valistus- ja tiedotuskampanjoista (kuten koulujen metsäretkiä tai metsäkoulutuskeskuksia koskevista aloitteista). Jäsenvaltiot edistävät kestävää metsänhoitoa koskevaa koulutusta. Avaintoimi 11 : Ylläpidetään ja tehostetaan metsien suojelutehtävää Luonnononnettomuuksien kasvava uhka, äärimmäiset sääilmiöt sekä eroosioon ja aavikoitumiseen liittyvät ongelmat Euroopan tietyissä osissa korostavat metsien suojelutehtävän merkitystä etenkin vuoristoalueilla ja Välimeren alueella. Tarvitaan koordinoitua seurantaa ja suunnittelua sekä tehokkaita suojelutoimenpiteitä. Luonnonuhkien ja riskien hallintaa koskevalla tietoisuuden lisäämisellä ja tietämyksen siirrolla on suuri merkitys. Jäsenvaltiot voivat painopisteidensä mukaisesti ja maaseuturahaston tuen avulla - tehostaa kestävään metsänhoitoon tehtäviä investointeja luonnonuhkien ehkäisemiseksi ja turvallisuuden edistämiseksi - sisällyttää nämä seikat metsiä koskevaan valistus- ja tiedotustoimintaan. Jäsenvaltiot voivat EAKR:n tuen avulla tehostaa investointeja luonnonuhkien ehkäisemiseksi ja turvallisuuden edistämiseksi varsinkin rajat ylittävän yhteistyön puitteissa. Komissio helpottaa metsien suojelutehtävän tehostamiseksi toteutetuista toimenpiteistä saatujen kokemusten vaihtoa. Avaintoimi 12 : Selvitetään taajamissa ja taajamien lähellä olevien metsien mahdollisuuksia Monille eurooppalaisille taajamien metsät ovat pääasiallinen yhteys luonnon moniin hyötyihin ja arvoihin. Taajamissa ja taajamien lähellä olevien metsien suunnittelu, perustaminen ja hoito asettavat metsänhoitajille uusia vaatimuksia, sillä heidän on erityisesti otettava mukaan paikalliset yhteisöt, joihin metsänhoito voi vaikuttaa tai joiden oletetaan hyötyvän siitä. Tieteellisen tutkimustyön perusteella komissio ja jäsenvaltiot - tarkistavat ja yhdentävät taajamissa ja taajamien lähellä olevien metsien yhteiskunnallisten ja inhimillisten vaikutusten arviointimenetelmiä, jotta voidaan kehittää pitkän aikavälin indikaattoreita ja vankkoja rakenteita tulevien investointien ja hoitotoimenpiteiden kohdentamiseksi - selvittävät, millaisten rakenteiden avulla paikalliset yhteisöt ja muut kuin perinteiset sidosryhmät voidaan ottaa mukaan taajamissa ja taajamien lähellä olevien metsien suunnitteluun, perustamiseen, hoitoon ja käyttöön. Koordinoinnin ja viestinnän edistäminen Tavoite: Parannetaan johdonmukaisuutta ja monialaista yhteistyötä, jotta voidaan tasapainottaa taloudelliset, ympäristöä koskevat ja sosiokulttuuriset tavoitteet erilaisilla organisaatio- ja instituutiotasoilla. Metsänhoitopolitiikka kuuluu jäsenvaltioiden toimivaltaan, mutta yhteisön tasolla kehitetään monia metsäalaan vaikuttavia poliittisia aloitteita. Politiikan osa-alueiden koordinointi jäsenvaltioissa, jäsenvaltioiden ja komission välillä sekä komissiossa on metsäalalle erityisen tärkeää. Avaintoimi 13 : Lujitetaan pysyvän metsäkomitean asemaa Pysyvän metsäkomitean perustamisesta tehdyssä neuvoston päätöksessä[24] komitealle annetaan laajat toimivaltuudet tietojenvaihtoon ja kuulemisiin liittyvissä asioissa. Toimintasuunnitelman täytäntöönpanon koordinoimiseksi komissio laatii pysyvän metsäkomitean jäsenten kanssa komitealle vuotuisen työohjelman. Komissio järjestää yhteisiä tapaamisia pysyvän metsäkomitean ja metsien neuvoa-antavan komitean, korkintuotanto mukaan lukien[25], jäsenten välillä sekä muiden neuvoa-antavien elinten, kuten yhteisön puutalouspolitiikkaa käsittelevän neuvoa-antavan komitean[26], kanssa. Komissio pyrkii lujittamaan pysyvän metsäkomitean aktiivista osallistumista päätöksentekoprosesseihin sen neuvoa-antavassa tehtävässä, erityisesti kannustamalla pysyvää metsäkomiteaa esittämään kantoja ja oma-aloitteisia mietintöjä. Pysyvän metsäkomitean työskentelytapoja mukautetaan hyödyntämällä tilapäisiä työryhmiä. Jäsenvaltioita kannustetaan edelleen järjestämään säännöllisesti EU:n metsäjohtajien kokouksia. Avaintoimi 14 : Lujitetaan politiikan osa-alueiden koordinointia metsiin liittyvissä asioissa Kukin asianomainen pääosasto nimeää metsiin liittyvän politiikan koordinaattorin, jotta voidaan tehostaa tietojenvaihtoa metsäalaan mahdollisesti vaikuttavista aloitteista. Komissio tiedottaa pysyvälle metsäkomitealle säännöllisesti politiikan osa-alueilla toteutettavista aloitteista ja toimista, joilla on merkitystä komitean työn kannalta. Komissio lujittaa edelleen yksiköiden välisen metsätaloutta käsittelevän työryhmän asemaa kunnioittamalla samalla komission hallintorakenteita ja yksittäisten yksiköiden erityistehtäviä. Avaintoimi 15 : Kansallisiin metsänhoito-ohjelmiin sovelletaan avointa koordinointimenetelmää Avoin koordinointimenetelmä määriteltiin Lissabonin Eurooppa-neuvostossa menetelmäksi, joka auttaa jäsenvaltioita kehittämään asteittain omia politiikkojaan. Jäsenvaltiot ja komissio selvittävät mahdollisuutta soveltaa avointa koordinointimenetelmää kansallisten metsänhoito-ohjelmien vapaaehtoiseen koordinointiin pysyvässä metsäkomiteassa . Avaintoimi 16 : Lujitetaan EU:n näkyvyyttä metsiin liittyvissä kansainvälisissä prosesseissa Mittava koordinointi on tarpeen sekä komissiossa että jäsenvaltioissa , jotta voidaan varmistaa metsään liittyvien kansainvälisten prosessien johdonmukaisuus. Neuvoston työryhmillä, erityisesti metsätaloustyöryhmällä, on tässä keskeinen asema. Tärkein väline kansainvälisten sitoumusten tukemiseksi EU:n ulkopuolisissa maissa on taloudellinen yhteistyö ja kehitysyhteistyö, joka on yhteisön ja jäsenvaltioiden jaettuun toimivaltaan kuuluva asia. Kokonaistuen on määrä lisääntyä tulevan vuosikymmenen aikana. On tärkeää varmistaa, että metsien tehtävä otetaan asianmukaisesti huomioon, kun päätetään voimavarojen kohdentamisesta. Komissiolla ei enää ole erityistä rahoitusvälinettä metsiä varten vuoden 2006 jälkeen, mutta taloudellista tukea on mahdollista saada vuodesta 2007 alkaen ympäristön ja luonnonvarojen teemakohtaisesta ohjelmasta sekä maakohtaisista tai alueellisista ohjelmista. Näin voidaan edelleen tukea monenvälisten ympäristösopimusten[27] ja metsäpoliittisten prosessien[28] täytäntöönpanoa. Myös FLEGT-toimintasuunnitelma[29] ja erityisesti valmiuksien kehittäminen FLEGT-kumppanimaissa ovat komission ja jäsenvaltioiden ensisijaisia tukikohteita. Liittyvien valtioiden ja jäsenehdokasvaltioiden sekä Euroopan naapurimaiden kanssa tehtävän yhteistyön osalta komissio on edelleen aktiivinen ministerikonferensseissa metsien suojelemiseksi Euroopassa, ECE:n puutavarakomiteassa ja FAO:n metsiin liittyvässä toiminnassa. Avaintoimi 17 : Edistetään kestävästi hoidetuista metsistä peräisin olevan puun ja muiden metsätaloustuotteiden käyttöä Metsäteollisuuden kilpailukykyä koskevaan tulevaan tiedonantoon sisällytetään toimia, joilla edistetään puun ja muiden metsätaloustuotteiden tehostettua käyttöä. Tämä tiedonanto on jatkoa EU:n metsäperustaisen teollisuuden ja siihen liittyvän teollisuuden kilpailukyvyn nykyistä tilaa käsitelleelle tiedonannolle[30], jossa analysoitiin alaa perusteellisesti ja yksilöitiin keskeisiä haasteita. Tulevassa tiedonannossa otetaan huomioon maailmanlaajuisen kilpailun kiristymisen vaikutus EU:n metsäteollisuuteen, ja siinä keskitytään teollisuuden toimintaedellytyksiä lujittaviin toimenpiteisiin erityisesti energiaa ja raaka-aineita koskevissa kysymyksissä. Tältä osin tiedonanto perustuu kilpailukykyä, energiaa ja ympäristöä käsittelevän korkean tason työryhmän työn tuloksiin. Siihen sisällytetään myös innovointiin, tutkimukseen ja kehittämiseen sekä koulutus- ja tiedotustoimintaan liittyviä kysymyksiä. Komissio helpottaa toimintasuunnitelman yhteydessä kokemusten vaihtoa jäsenvaltioiden välillä, kun kehitetään suuntaviivoja julkisista hankinnoista annetun direktiivin soveltamiseksi metsätaloustuotteisiin. Avaintoimi 18 : Parannetaan tietojenvaihtoa ja viestintää On välttämätöntä saada ja välittää ajantasaista tietoa, jotta voidaan lisätä tietoisuutta ja ottaa metsätalous huomioon päätöksenteossa. Komissio kehittää jäsenvaltioiden aktiivisen tuen avulla metsätalouden viestintästrategian. Siinä kuvataan tärkeimmät toimenpiteet metsätaloutta koskevan viestinnän parantamiseksi yhteisössä. Jäsenvaltioiden välillä vaihdetaan kokemuksia strategiaa valmisteltaessa. Lisäksi selvitetään yksittäisten viestintätoimenpiteiden toteutettavuutta tulevien kansainvälisten metsätapahtumien[31] yhteydessä. Komissio suunnittelee metsätaloutta käsittelevän sivuston Europa-sivustolle. Jäsenvaltiot varmistavat, että niiden vastaavilla sivustoilla on metsiin liittyviä tietoja ja että sivustot voidaan linkittää Europa-palvelimen metsätaloussivustoon. Komissio pyrkii Euroopan metsien seurantajärjestelmää koskevassa aloitteessa kehittämään Euroopan metsiä käsittelevän tiedotus- ja viestintäfoorumin, jotta saatavilla olevia tietoja voidaan hyödyntää ja välittää entistä paremmin. Jäsenvaltioita kehotetaan myös järjestämään metsien teemaviikon tai teemapäivän kaltaisia näkyvyyttä lisääviä tapahtumia, joissa tiedotetaan kestävän metsänhoidon hyödyistä. ARVIOINTI Toimintasuunnitelma kestää viisi vuotta (2007–2011). Väliarviointi toteutetaan vuonna 2009 ja loppuarviointi vuonna 2012. Neuvostolle ja Euroopan parlamentille esitetään kertomus toimintasuunnitelman täytäntöönpanosta vuonna 2012. Yhteistyö sidosryhmien kanssa toimintasuunnitelman täytäntöönpanemiseksi yhteisön tasolla kanavoidaan lähinnä metsien neuvoa-antavan komitean, korkintuotanto mukaan lukien, kautta. Pysyvä metsäkomitea toimii toimintasuunnitelman täytäntöönpanon koordinointielimenä komission ja jäsenvaltioiden välillä. Lisäksi se osallistuu aktiivisesti väli- ja loppuarviointiin. [1] Neuvoston päätelmät metsänhoitoa koskevasta EU:n toimintasuunnitelmasta, neuvoston (maatalous ja kalastus) 2662. istunto 30. ja 31. toukokuuta 2005. [2] EYVL C 56, 26.2.1999. [3] KOM(2005) 119 lopullinen. [4] Euroopan aluekehitysrahasto. [5] Neuvoston asetus (EY) N:o 1290/2005 (EUVL L 209, 11.8.2005). [6] KOM(2004) 621 lopullinen. [7] KOM(2005) 121 lopullinen. [8] KOM(2005) 628 lopullinen. [9] KOM(2006) 34 lopullinen. [10] Ilmastonmuutosta koskeva YK:n puitesopimus. [11] KOM(2005) 35 lopullinen. [12] Metsitys, uudelleenmetsitys, metsänhävitys ja metsänhoito. [13] Tämä ryhmä käsittelee maankäyttöä, maankäytön muutoksia ja metsätaloutta (LULUCF) ilmastonmuutosta koskevaan YK:n puitesopimukseen (UNFCCC) liittyvissä kokouksissa. [14] KOM(2006) 216 lopullinen; ”Halting the loss of biodiversity by 2010 – and beyond”. [15] ”SEBI 2010” (”Streamlining European 2010 Biodiversity Indicators”; vuoden 2010 eurooppalaisten biologisen monimuotoisuuden indikaattoreiden yksinkertaistamista koskeva prosessi Euroopan ympäristökeskuksessa ja YK:n ympäristöohjelmassa). [16] Biologista monimuotoisuutta koskeva YK:n yleissopimus. [17] Asetus (EY) N:o 2152/2003 (EUVL L 324, 11.12.2003). [18] EU:ssa on kaksi aloitetta, joista saadaan tarkkoja, oikea-aikaisia ja johdonmukaisia geopaikkatietoja vuoteen 2008 saakka: Galileo-navigointijärjestelmä ja Maan havainnointiin tarkoitettu GMES-järjestelmä (ympäristön ja turvallisuuden maailmanlaajuinen seuranta). [19] Euroopan yhteisöjen tilastotoimisto. [20] Euroopan ympäristökeskus. [21] YK:n Euroopan talouskomissio. [22] YK:n elintarvike- ja maatalousjärjestö. [23] Wienissä vuonna 2003 pidetyssä neljännessä MCPFE:ssä hyväksytyt metsien kestävän hoidon indikaattorit. [24] Päätös 89/367/ETY (EYVL L 165, 15.6.1989, s. 14). [25] Päätös 2004/391/EY (EUVL 120, 24.4.2004, s. 50). [26] Päätös 97/837/EY (EYVL L 346, 17.12.1997, s. 95). [27] Biologista monimuotoisuutta koskeva YK:n yleissopimus, ilmastonmuutosta koskeva YK:n puitesopimus, YK:n yleissopimus aavikoitumisen estämiseksi, uhanalaisten lajien kansainvälistä kauppaa koskeva YK:n yleissopimus. [28] YK:n metsäfoorumi, kansainvälinen sopimus trooppisesta puusta. [29] KOM(2003) 251 lopullinen. [30] KOM(1999) 457 lopullinen. [31] YK:n metsäfoorumin kuudennessa istunnossa tehty ehdotus vuoden 2010 julistamisesta kansainväliseksi metsien vuodeksi.